‘Hou op lieg Cele en Sisulu’Bheki Cele en Lindiwe Sisulu (Foto: Dirco/GovernmentZA/Flickr) Dit is nie duidelik in watter Suid-Afrika minister Lindiwe Sisulu woon nie, maar in die Suid-Afrika waarin die res van ons woon word daar drie mense elke uur en 71 mense elke dag vermoor. Só het Ian Cameron van die burgerregteorganisasie Action Society SA gesê in reaksie op Sisulu, minister van toerisme, se uitlatings dat Suid-Afrika ’n veilige plek is vir toeriste om te besoek. Sisulu het onder meer gesê dat “slegs drie” internasionale toeriste sedert 1994 in Suid-Afrika dood is. “Dit is ’n rekord van veiligheid,” het sy gesê. “Ons voorsien maksimum sekerheid vir toeriste.” “Minister Sisulu dit is ’n skande dat jy so kan lieg vir die res van die wêreld, seker net om aansien te probeer red en moontlik geld te spaar. Wanneer gewone mense in die land vermoor word, gee jy nie om nie.” Ian Cameron (Foto: Action Society/Twitter) Cameron het ook teen Bheki Cele uitgevaar en gesê die polisieminister sal eerder “terwyl die wêreld kyk” tonele gaan besoek waar toeriste vermoor is en “leë beloftes maak en lieg dat Suid-Afrika ’n veilige plek is” as om werklik misdaad te bestry. Pres. Cyril Ramaphosa skitter ook in sy teenwoordigheid, het Cameron afgesluit. Die Afrikanerbond het Sisulu ook oor haar uitlatings gekap en gesê dit skets ŉ prentjie van ŉ regering wat tred met realiteit verloor het. Jan Bosman, hoofsekretaris van die Afrikanerbond, meen dit is nodig vir ŉ indringende besinning oor die totale misdaadsituasie in Suid-Afrika want elke strategie van die regering teen misdaad, het tot dusver skouspelagtig misluk. “Suid-Afrikaners is hierdie week weer geruk deur nog sinnelose moorde. Die moord op die Duitse toeris, plaasmoorde en ‑aanvalle is alles deel van die daaglikse statistiek. Terwyl 71 Suid-Afrikaners daagliks vermoor word, kan geen minister die versekering gee dat die land se mense of besoekers aan die land veilig is nie. “Terwyl ŉ verdere R2 miljard in 2022 spandeer word aan BBP-polisieskerming – vir die president, adjunkpresident, voormalige presidente en voormalige adjunkpresidente, besoekende staatshoofde en hul gades, asook 62 nasionale hooggeplaastes – beleef die gemiddelde Suid-Afrikaner ŉ lae intensiteit misdaadoorlog.”